卷上
书契之来,原于画卦,形势生于篆籀。字则自少而入多,法则自难而趋简。淳薄渐更,世代非一,溯观作者,可得而言。至于心手相师,笔墨无间,穷生成之用,极神化之模,无古无今,苍颉所不能易,佐吏所不能废。自昔名书,未经向人拈出,苟非窥测有限,实由缄秘自私。虽造化之巧,未易尽泄其藏,意千古以还,必有独行不谬者。予学书垂三十年,目穷手诣,颇详其指,聊述一二,以示来叶,且冀同志者览焉,因共质辨尔。
今人初学临池,皆称右军。至问右军佳处,不过曰龙跳虎卧、登峰造极已耳,不知掩前绝后,正当何在。能于右军妙境识其肯綮,便许于书家具只眼。
大凡天地间至微至妙,莫如化工,故曰神,曰化,皆由合下自然,不烦凑泊,物物有之,书固宜然。今观执笔者手,运手者心,赋形者笔,虚拳实指,让左侧右,意在笔先,字居心后,此心手相资之说。特作字之法,非字之本旨。字有自然之形,笔有自然之势,顺笔之势则字形成,尽笔之势则字法妙,不假安排,目前皆具此化工也。锺、张以来,惟右军以超悟得之,故行、草、楷则种种入神,世人但见其可喜可愕耳。
今之真书,古所谓隶;今所谓隶,古所谓八分。分则小篆之捷,隶又八分之捷。古篆变而为秦篆,秦篆变而为八分及隶,隶变而为急就,以便简牍,即行书之险捷者也。行流而入于草,颠、素又草之狂纵者也。姜尧章谓作行草亦须略考篆隶,此不足知书。夫行草不能离真以为体,真不能舍篆隶以成势,习尚不同,精理无二。譬之树木,篆,其根也;八分与真,其干也;行草,其花叶也。譬之江河,篆,其源也;八分与真,其滥觞也;行草,其委输也。根之不存,华叶安附?源之不浚,委输何从?故学书而不穷篆隶,则必不知用之方;用笔而不师古人,则必不臻神理之致。古人论书专言用笔,既知执笔,而又能用之,功过半矣。孙虔礼云:真书以点画为形质,使转为情性;草书以使转为形质,点画为情性。点画使转,皆笔也;成此点画使转,皆用笔也。小而偏傍,大而全体,有顺利以导,而天机流荡,生意蔚然;有反衄以成,而气力委婉,精神横溢。顺之不类蛇蚓,逆之不作生柴。方书而形神俱融,成字而飞动自在。此造化之工、鬼神之秘也。且以篆、隶言之,古人制笔以半竹为之,谓之不聿,故其为字,象人持半竹之形,以漆代墨,笔虽刚峭,墨则濡迟,作字之时,随其向方,上下左右,钩环转换,向背离合,各有自然之势,虽巧匠任心,不能加损其间。此书之本体也。故作意在左,则下笔向右,作意在右